মুম্বই বিমানবন্দরে হঠাৎ আটকানো হল শাহরুখকে

ওয়েব ডেস্ক: মুম্বই বিমানবন্দরে ফের তল্লাশির মুখে পড়লেন বলিউডের বাদশা শাহরুখ খান (Shah Rukh Khan)। সেই মুহূর্তের ভিডিও ইতিমধ্যেই ক্যামেরাবন্দি হয়ে সমাজমাধ্যমে জোর চর্চার বিষয় হয়ে উঠেছে। অতীতে মার্কিন বিমানবন্দরে কয়েক বার নিরাপত্তার জন্য অভিবাসন দফতরে আটকা পড়েন শাহরুখ খান। এ বার মুম্বই বিমানবন্দরে শাহরুখকে রোদচশমা খুলতে বললেন নিরাপত্তারক্ষী। কেন?

বিমানবন্দরের প্রবেশপথে পরিচয়পত্র দেখিয়ে যাত্রীদের ঢোকার নিয়ম কম-বেশি সকলেরই জানা। কিন্তু কি খানকে ঠিক কোন কারণে আটকানো হল? বলিউড মাধ্যম সূত্রে খবর, বৃহস্পতিবার ভোরে খুব তাড়াহুড়ো করে বিমানবন্দরে ঢুকছিলেন বলিউড সুপারস্টার। আদ্যোপান্ত ডেনিম পোশাকে নিজেকে মুড়েছিলেন শাহরুখ। তার সঙ্গে ছিল মাথায় টুপি আর চোখে রোদচশমা। জানা যায়, সিকিউরিটি চেকে পরিচয়পত্র দেখানোর পরও কিং খানকে রোদচশমা খুলতে বলেন নিরাপত্তারক্ষীরা। কোনও আপত্তি না জানিয়ে শান্তভাবে চশমা খুলে দেন শাহরুখ। নিয়ম মেনে তল্লাশি শেষ না হওয়া পর্যন্ত হাসিমুখে দাঁড়িয়ে অপেক্ষা করেন তিনি। নিরাপত্তারক্ষী কথা শুনে বাদশাও যে সঙ্গে সঙ্গে চশমা খুলেছেন, তার জন্যও প্রশংসা করছেন অনুরাগীরা।